DECIZIA COMISIEI
din 15 decembrie 2008
de modificare a Deciziei 2006/133/CE privind obligația statelor membre de a lua măsuri suplimentare provizorii împotriva răspândirii Bursaphelenchus xylophilus (Steiner et Buhrer) Nickle et al. (nematodul lemnului de pin) începând cu zonele Portugaliei, altele decât cele unde este atestată absența sa
[notificată cu numărul C(2008) 8298]
(2008/954/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3),
întrucât:
(1)
În conformitate cu Decizia 2006/133/CE a Comisiei (2), Portugalia pune în aplicare planul împotriva răspândirii nematodului lemnului de pin către alte state membre, precum și pe teritoriul său.
(2)
Între august și octombrie 2008, Suedia și Finlanda au informat Comisia cu privire la faptul că au fost detectate mai multe cazuri de nematod al lemnului de pin în loturi portugheze. Ca urmare a acestor cazuri, Suedia a informat Comisia la 18 septembrie 2008 cu privire la măsurile suplimentare pe care le-a adoptat pentru a împiedica introducerea și răspândirea nematodului lemnului de pin pe teritoriul său.
(3)
La 12, 14 și 18 noiembrie 2008, Spania a informat Comisia cu privire la câteva cazuri în care lemn și produse din lemn sensibile, inclusiv materiale de ambalaj din lemn, fuseseră transportate recent din Portugalia către Spania, deși nu erau îndeplinite cerințele stabilite în Decizia 2006/133/CE. În unele dintre aceste cazuri, a fost detectat nematodul lemnului de pin.
(4)
La 20 noiembrie 2008, Portugalia a adoptat un decret ministerial (Portaria nr. 1339-A/2008) care prevedea aplicarea măsurilor descrise în Standardul internațional pentru măsurile fitosanitare nr. 15 al Organizației Națiunilor Unite pentru Alimentație și Agricultură (FAO) în ceea ce privește materialele de ambalaj din lemn originare din Portugalia continentală și destinate comerțului intracomunitar sau exportului.
(5)
Având în vedere aceste informații, este necesar ca lemnul sensibil, în totalitate, originar din zonele delimitate și care se prezintă sub formă de lăzi de ambalaj, cutii, coșuri, butoiașe sau ambalaje similare, paleți, boxpaleți sau alte platforme de încărcare, suporturi de paleți, dunaje, distanțiere și traverse, inclusiv lemnul care nu și-a păstrat suprafața rotunjită naturală, să fie tratat și marcat înainte de a părăsi zona delimitată, în locul aplicării acestui tratament doar în cazul materialelor produse recent.
(6)
Aceste informații indică, de asemenea, faptul că cerințele care se aplică în prezent circulației tuturor tipurilor de lemn sensibil altele decât cele menționate în considerentul 5 și originare din zonele delimitate nu sunt respectate în totalitate. În aceste circumstanțe, este adecvat să se introducă o interdicție generală de ieșire din zonele delimitate pentru aceste tipuri de lemn. Este necesar să se prevadă excepții de la această interdicție generală în ceea ce privește circulația lemnului sensibil provenit din fabrici de prelucrare autorizate. Aceste fabrici trebuie autorizate și inspectate de organismul oficial responsabil, pentru a garanta aplicarea unui tratament eficient. Ele trebuie incluse, de asemenea, pe o listă elaborată și actualizată de Comisie. Trasabilitatea trebuie garantată prin intermediul unui pașaport fitosanitar sau al unei mărci, astfel cum se prevede în standardul FAO aplicabil.
(7)
Statele membre trebuie să aibă posibilitatea de a lua măsuri pentru a verifica dacă lemnul, scoarța sau plantele sensibile care sunt transportate din zonele delimitate către teritoriul lor sunt indemne de nematodul lemnului de pin.
(8)
Prin urmare, Decizia 2006/133/CE ar trebui modificată în consecință.
(9)
Măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Textul articolului 3 din Decizia 2006/133/CE se înlocuiește cu următorul text:
„Articolul 3
Statele membre de destinație, altele decât Portugalia, pot:
(a)
să supună loturi de lemn, scoarță și plante sensibile care provin din Portugalia și sunt introduse pe teritoriul lor unor teste de depistare a nematodului lemnului de pin;
(b)
să ia orice altă măsură adecvată pentru a supune unei supravegheri oficiale astfel de loturi, în scopul de a verifica dacă acestea respectă condițiile corespunzătoare prevăzute în anexă. În cazul în care este confirmată nerespectarea condițiilor menționate anterior, se adoptă măsuri adecvate în conformitate cu Directiva 2000/29/CE.”
Articolul 2
Anexa la Decizia 2006/133/CE se modifică în conformitate cu anexa la prezenta decizie.
Articolul 3
Statele membre adoptă toate măsurile necesare pentru a se conforma prezentei decizii și, după caz, modifică măsurile pe care le-au adoptat pentru a se proteja împotriva introducerii și răspândirii nematodului lemnului de pin, astfel încât măsurile respective să respecte dispozițiile prezentei decizii. Ele informează de îndată Comisia cu privire la aceste măsuri.
Articolul 4
Prezenta decizie se adresează statelor membre.
Adoptată la Bruxelles, 15 decembrie 2008.